ফ্রন্ট ম্যান (স্কুইড গেম)

**হোয়াং ইন-হো** (, ; যিনি **ফ্রন্ট ম্যান** নামে সুপরিচিত) হলেন দক্ষিণ কোরিয়ার নির্দয় ভবিষ্যতের বেঁচে থাকার রোমাঞ্চকর টেলিভিশন ধারাবাহিক *[[স্কুইড গেম|স্কুইড গেমের]]* একটি কাল্পনিক চরিত্র ও কেন্দ্রীয় খলনায়ক। তিনি স্কুইড গেমের শীর্ষস্থানে অবস্থান করেন এবং দেউলিয়া মানুষের মাঝে প্রতিযোগিতা পরিচালনা করেন, যার পুরস্কার মূল্য ৪৫.৬ বিলিয়ন ওয়ান।

তিনি পূর্বে একজন পুলিশ কর্মকর্তা ছিলেন এবং তিনি নিজেই ২০১৫ সালে খেলাগুলো **খেলোয়াড় ১৩২** হিসেবে জয়লাভ করেছিলেন, তারপর তিনি তার আগের জীবন থেকে নিখোঁজ হয়ে ফ্রন্ট ম্যান ভূমিকায় আত্মপ্রকাশ করেন। হোয়াং জুন-হো নামে তার একজন ছোট সৎ ভাই আছে, যিনি একইভাবে একজন পুলিশ কর্মকর্তা এবং যিনি প্রথম মৌসুমে ইন-হোর সন্ধানে খেলায় গুপ্তচরবৃত্তি করেছিলেন, কারণ ইন-হো গায়েব হয়ে গিয়েছিল। প্রথম মৌসুমে দেখা যায়, ফ্রন্ট ম্যান মূলত খেলাগুলো তদারকি ও সংগঠিত করার কাজ করে। তবে দ্বিতীয় মৌসুমে তিনি **খেলোয়াড় ০০১** হিসেবে একজন অংশগ্রহণকারীর ছদ্মবেশে হাজির হন এবং **ও ইয়ং-ইল** নামের ছদ্মনাম ব্যবহার করে সং গি-হুনের পরিকল্পনা ব্যর্থ করার চেষ্টা করেন।

ফ্রন্ট ম্যান চরিত্রটি সৃষ্টি করেছেন হোয়াং দং-হিউক এবং এটিতে অভিনয় করেছেন লি বিয়ং-হান, যিনি চরিত্রটি গড়ে তোলায় সহায়তা করেছেন। ইংরেজি ভাষায় তার কণ্ঠ দিয়েছেন টম চোই।

## ব্যক্তিত্ব

হোয়াং ইন-হো (যিনি ফ্রন্ট ম্যান নামে পরিচিত) একজন শীতল এবং কৌশলী ব্যক্তি, যার ব্যক্তিত্বের মূল ভিত্তি তার নির্দয় দক্ষতা ও খেলার নিয়মের প্রতি কঠোর আনুগত্য। তিনি অত্যন্ত বিশ্লেষণাত্মক এবং যত্নশীল, বিশেষ করে খেলাগুলোর গোপনীয়তা রক্ষা এবং তাদের নির্বিঘ্ন পরিচালনা নিশ্চিত করতে। নৈতিকতার অভাবে এবং বিনা দ্বিধায় হত্যা করার ক্ষমতার পরেও, ইন-হো খেলাগুলোর মধ্যে ন্যায়বিচার ও সমতার প্রতি গভীর গুরুত্ব দেন, এমনকি যারা পদ্ধতির সুযোগ নিচ্ছে তাদের শাস্তিও দেন। এই কঠোর ন্যায়বোধ তার আচরণের অনেকটাই নির্ধারণ করে, যা নির্দয় বাস্তববাদিতা এবং খেলার সততার প্রতি একটি আশ্চর্যজনক নীতিগত দৃষ্টিভঙ্গির মিশ্রণ তুলে ধরে।

তবে এই শীতল বাহ্যিকতার আড়ালে, ইন-হো কিছুটা সূক্ষ্ম ব্যক্তিত্বও প্রকাশ করেন, যেখানে তিনি সহানুভূতি ও যত্নের মুহূর্ত দেখান, যদিও তা সীমিত এবং প্রায়ই কৌশলগত। অন্য পরিচয় ব্যবহার করে, তিনি অন্যদের প্রতি দয়া ও সুরক্ষা দেখিয়েছেন, যা ইঙ্গিত দেয় যে তার মূল নিষ্ঠুরতার পরেও মানবতার কিছু অংশ এখনও বেঁচে আছে। তার আবেগ নিয়ন্ত্রণ এবং বুদ্ধিমত্তার উচ্চতা প্রায়ই তাকে বিচারকৃত করে তোলে, বিশেষ করে অন্যদের নৈতিক সিদ্ধান্ত, যেমন গি-হুনের সহানুভূতিপূর্ণ কাজগুলো, যা তিনি বিভ্রান্তিকর এবং আকর্ষণীয় মনে করেন। এছাড়াও, তার অতীতে আরও সহানুভূতিপূর্ণ একটি দিক প্রকাশ পায়, যেখানে ভালোবাসা ও ত্যাগ তাকে চালিত করত, যা তার সাধারণ বিচ্ছিন্ন মেজাজে গভীরতা যোগ করে। এই দ্বৈততা, তার নির্মম ভূমিকা এবং সূক্ষ্ম মানবিক যত্নের মধ্যে, ইন-হোকে একটি আকর্ষণীয় চরিত্র বানায়, যার বুদ্ধিমত্তা ও আবেগগত জটিলতা খেলার মানসিক উত্তেজনার মূল চালিকা শক্তি।

## উপস্থিতি
### প্রথম মৌসুম
প্রথম মৌসুমে ইন-হো হলো খেলাগুলোর আয়োজক এবং তিনি সম্পূর্ণ কালো পোশাকে সজ্জিত থাকেন। রেড লাইট, গ্রিন লাইট খেলার সময়, ফ্রন্ট ম্যান শান্তভাবে খেলা দেখছেন এবং পেছনে বাজছে “ফ্লাই মি টু দ্য মুন” গান। যখন খেলোয়াড়রা খেলায় ফিরে আসে, তখন ফ্রন্ট ম্যান একটি পর্যবেক্ষককে নির্দেশ দেন যারা যারা ফিরে আসে নাই তাদের নজরদারি করতে। এক রাতে, রক্ষীদের সাথে সংঘর্ষ হয় একজন ডাক্তার খেলোয়াড়ের, যিনি খেলায় বেঁচে থাকার বিনিময়ে খেলোয়াড়দের অঙ্গ-প্রত্যঙ্গ সংগ্রহে সাহায্য করছেন; শেষ পর্যন্ত ফ্রন্ট ম্যান একজন গার্ডকে হত্যা করেন এবং সেই ডাক্তারকে মৃত্যুদণ্ডে দণ্ডিত করার নির্দেশ দেন। তিনি আরও জানতে পারেন যে কর্মীদের মধ্যে একজন গুপ্তচর আছে। ভিআইপির আগমনের আগে তিনি আবিষ্কার করেন সেই গুপ্তচর তারই ছোট ভাই, পুলিশ গুপ্তচর হোয়াং জুন-হো। পঞ্চম খেলায়, ফ্রন্ট ম্যান ভিআইপিদের জন্য আতিথি সংবর্ধকের দায়িত্ব পালন করেন, আর যখন জুন-হো একজন ভিআইপির উপর হামলা করে, তখন ফ্রন্ট ম্যান তাকে ধরার জন্য তাড়া শুরু করেন। এক প্রত্যন্ত দ্বীপে, ফ্রন্ট ম্যান জুন-হোর সাথে একটি পাথুরে প্রান্তের কাছে মুখোমুখি হন, প্রকাশ করেন যে তিনি তার হারানো ভাই এবং তাকে একসাথে কাজ করার জন্য অনুরোধ করেন, কিন্তু জুন-হো প্রত্যাখ্যান করেন। এরপর ইন-হো তাকে গুলি করে এবং সে প্রান্ত থেকে নিচে পড়ে যায়। সং গি-হুন যখন খেলায় জয়ী হন তখন তিনি ফ্রন্ট ম্যানের সাথে দেখা করেন, যে তাকে বলে এটি যেন সবই একটা স্বপ্ন মনে করে নেবে। এক বছর পরে, গি-হুন বিমানবন্দরে একটি আমন্ত্রণ কার্ড পায় এবং তাতে লেখা নম্বরে ফোন করে প্রতিশ্রুতি দেয় খেলার আয়োজনকারীদের থেকে প্রতিশোধ নেবেন। ফ্রন্ট ম্যান ফোন ধরেন এবং তাকে বিমানে ওঠার নির্দেশ দেন, কিন্তু গি-হুন ফোন কেটে টার্মিনাল ছেড়ে চলে যান।

### দ্বিতীয় মৌসুম
দ্বিতীয় মৌসুমে, যখন সং গি-হুন বিমানবন্দর টার্মিনাল ছেড়ে চলে যায়, তখন ফ্রন্ট ম্যান তাকে বলে যে সে যা করেছে তার জন্য একদিন অনুশোচনা করবে। উত্তরে গি-হুন জানিয়ে দেয় সে এই খেলা আয়োজকদের খুঁজে বের করবে। দুই বছর পর, হ্যালোউইন উৎসব চলাকালে, ফ্রন্ট ম্যান গি-হুনকে একটি বিলাসবহুল লিমুজিনে তুলে নিয়ে যায়। সেই গাড়ির মধ্যেই এই মরণখেলা বন্ধ করে দিতে গি-হুন অনুরোধ করে। তখন ফ্রন্ট ম্যান জানায়, গি-হুনের তাকে ধ্বংস করার পরিকল্পনার কথা সে আগে থেকেই জানত। এরপর গি-হুন তার অনুরোধ বদলে ফেলে, সে আবারও খেলায় ফিরতে চায়। এ প্রস্তাবে ফ্রন্ট ম্যান রাজি হয়ে যায়।

গি-হুনের সাথে কক্ষে থাকাকালীন, ফ্রন্ট ম্যান সবসময় তাকে নজরে রাখে। রেড লাইট, গ্রিন লাইট খেলায়, গি-হুনের নির্দেশনার কারণে কম সংখ্যক খেলোয়াড় বাদ পড়ে, বিষয়টি ফ্রন্ট ম্যান লক্ষ্য করেন। এরপর, গি-হুনকে শিক্ষা দিতে খেলোয়াড় ০০১ ছদ্মবেশে তিনি খেলায় নিজেই প্রবেশ করেন এবং তিনিই শেষ পর্যন্ত ভোট দিয়ে খেলা চালিয়ে যাওয়ার সিদ্ধান্তে মুখ্য ভূমিকা রাখেন। ইন-হো, খেলোয়াড় ০০১ রূপে, গি-হুনের কাছে গিয়ে তার সাথে একটি দল গঠন করেন। ছয়-পদবিশিষ্ট পেন্টাথলন খেলায় যখন তার পালা আসে ঘূর্ণিত লাটিম ছুঁড়ে দেওয়ার, তিনি ইচ্ছাকৃতভাবে দলের সময় নষ্ট করেন, তবে তবুও দলটির বিশ্বাস অর্জন করেন। খেলার পর, ইন-হো নিজেকে পরিচয় দেন "ও ইয়ং-ইল" ছদ্মনামে। রাতে, তিনি গি-হুনকে তার খেলার পেছনের মিথ্যা কারণ বলেন, তার মরণব্যাধিতে আক্রান্ত স্ত্রী হঠাৎ করে গর্ভবতী হন এবং স্ত্রীর ও অনাগত সন্তানের জীবন বাঁচাতে তিনি এক অপরাধীর কাছ থেকে অর্থ গ্রহণ করেন যাতে একজন অঙ্গদাতা খুঁজে পাওয়া যায়। কিন্তু লেনদেনটি ঘুষ হিসেবে ভুল ব্যাখ্যা করা হয় এবং তাকে পুলিশ বাহিনী থেকে বরখাস্ত করা হয়। বাস্তবে, এই ঘটনাই ছিল তার ফ্রন্ট ম্যান হয়ে ওঠার পেছনের একটি অংশ। তৃতীয় খেলা মিংগলে, ইন-হো শুধুমাত্র নিজেকে এবং গি-হুনের বন্ধু পার্ক জং-বে / খেলোয়াড় ৩৯০-কে বাঁচানোর জন্য একজন খেলোয়াড়ের গলা ঠান্ডা মাথায় মটকে হত্যা করেন। ইন-হো খেলাটি বন্ধের পক্ষে ভোট দেওয়ার জন্য অন্যান্যদের বোঝাতে চেষ্টা করেন, কিন্তু সংখ্যাগরিষ্ঠ খেলোয়াড় খেলা চালিয়ে যাওয়ার পক্ষে ভোট দেন।

গি-হুন বুঝতে পারে যে রাতে একটি সংঘর্ষ হতে চলেছে এবং সে একটি পরিকল্পনা করে যা ইন-হোকে বিভ্রান্ত করে ফেলে। যখন প্রহরীরা সংঘর্ষ থামাতে ঘরে প্রবেশ করে, তখন গি-হুন ও তার দল, যার মধ্যে ইন-হোও ছিল, প্রহরীদের হত্যা করে। এরপর গি-হুন ও জং-বে মিলিতভাবে পুরো কমপাউন্ড অতিক্রম করে কন্ট্রোল রুমের দিকে এগোয়। অন্যদিকে ইন-হো আরও দুই খেলোয়াড়কে সাথে নিয়ে তাদের সাহায্য করতে যায়। কিন্তু পরে ইন-হো তাদের সাথে বিশ্বাসঘাতকতা করে; সে ওই দুই খেলোয়াড়কে হত্যা করে এবং "ইয়ং-ইল"-এর মৃত্যু ভুয়াভাবে সাজিয়ে তোলে। এরপর সে ওয়াকিটকিতে প্রহরীদের জানায়, “সব কিছু গুছিয়ে ফেলো”।

গি-হুন ও জং-বে আত্মসমর্পণ করে, আর ইন-হো (এখন ফ্রন্ট ম্যানের পোশাকে) গি-হুনকে জিজ্ঞেস করে, “নায়ক সেজে খেলার মানে ছিল?” তারপর সে গি-হুনের সামনেই জং-বেকে হত্যা করে, যার ফলে গি-হুন মানসিকভাবে চূর্ণ-বিচূর্ণ হয়ে পড়ে, আর ইন-হো নিঃশব্দে সেখান থেকে চলে যায়।

## ধারণা ও নির্মাণ
[220px|থাম্ব|ডান|[হোয়াং দং-হিউক|হোয়াং দং-হিউকের সৃষ্ট চরিত্র ফ্রন্ট ম্যানকে রূপদান করেছেন লি বিয়ং-হান]]
ফ্রন্ট ম্যান চরিত্রটি স্কুইড গেম ধারাবাহিকের নির্মাতা হোয়াং দং-হিউক তৈরি করেছেন এবং চরিত্রটিতে অভিনয় করেছেন লি বিয়ং-হান। লি তার প্রথম মৌসুমের উপস্থিতিকে "বিশেষ ভূমিকার মতো" হিসেবে বর্ণনা করেন, কারণ এই চরিত্রটির কোনো পেছনের গল্প ছিল না এবং তিনি প্রথম মৌসুমের প্রচারণাতেও অংশ নেননি। তবে এই চিত্র দ্বিতীয় মৌসুমে বদলে যায়, যেখানে তার চরিত্রটি একটি আরও গুরুত্বপূর্ণ ও কেন্দ্রীয় ভূমিকায় উঠে আসে। কারণ প্রথম মৌসুমে এই চরিত্রটি "পুরোপুরি রূপায়িত" ছিল না, তাই লি বিয়ং-হান এবং হোয়াং দং-হিউক একসাথে বসে তার অতীত কাহিনী নির্মাণে কাজ করেন, যেন একটির "সম্পূর্ণ বিকশিত" আখ্যান তৈরি করা যায়। দং-হিউক বলেন, এই যৌথ প্রয়াসের ফলাফল তাকে সন্তুষ্ট করেছে। তিনি জানান, ফ্রন্ট ম্যানের খেলোয়াড় হয়ে ওঠার সিদ্ধান্তই দ্বিতীয় মৌসুমের সবচেয়ে গুরুত্বপূর্ণ দিক বলে তিনি মনে করেন।

লি বলেছেন যে চরিত্রটির মধ্যে তিনটি আলাদা অংশ রয়েছে: হোয়াং ইন-হো, ফ্রন্ট ম্যান এবং ও ইয়ং-ইল; এবং প্রতিটি অংশের জন্য তার অভিনয়ে আলাদা আলাদা সূক্ষ্মতা প্রয়োজন হয়েছিল। লি যিনি এই অভিনয়কে তার জন্য "সবচেয়ে মজার" অভিজ্ঞতা হিসেবে বর্ণনা করেছেন, তিনি একে ভারসাম্য রক্ষা করার দিক থেকে চ্যালেঞ্জিং বলে মনে করেছেন। তিনি বিশেষভাবে ছয় নম্বর পর্বের সেই দৃশ্যের কথা উল্লেখ করেছেন, যেখানে নিজের এবং জং-বের বেঁচে থাকার জন্য তিনি এক ব্যক্তিকে হত্যা করেন; সেই মুহূর্তেই চরিত্রটির তিনটি দিকই ফুটে ওঠে বলে তিনি মনে করেন এবং এটিকে তিনি বলেছেন "মিশ্র আবেগের প্রবল ঢেউ"। তিনি হোয়াং দং-হিউকের সাথে কাজ করে চরিত্রটির "কাঁপিয়ে দেওয়া ক্যারিশমা" এবং "ঠাণ্ডা নির্মমতা"-এর মধ্যে একটি ভারসাম্য গড়ে তোলার চেষ্টা করেছেন। লি ফ্রন্ট ম্যানকে এমন একজন ব্যক্তি হিসেবে বর্ণনা করেছেন, যিনি চেয়েছিলেন সং গি-হুনকে তার নিঃসঙ্গ, হতাশাবাদী মানসিকতার দিকে টেনে নিতে এবং তাকে বিশ্বের প্রতি বিতৃষ্ণা ভাগাভাগি করে নিতে বাধ্য করতে। তার মতে, ফ্রন্ট ম্যান এই খেলায় যোগ দিয়েছিলেন শুধুই গি-হুনের দৃষ্টিভঙ্গি বদলানোর উদ্দেশ্যে। কিন্তু পরবর্তীতে গি-হুনের মানবতার প্রতি বিশ্বাস এবং আশাবাদ ফ্রন্ট ম্যানকে কিছুটা বদলে দেয়; এবং তাকে তার নিজের পুরনো সত্তার কথা মনে করিয়ে দেয়। লি অনুভব করেন, যদিও জং-বেকে হত্যা করা নিয়ে চরিত্রটির ভেতরে দ্বন্দ্ব ছিল, তথাপি ফ্রন্ট ম্যান নামক সত্তাটিই শেষ পর্যন্ত প্রধান হয়ে ওঠে। কেননা গি-হুন ভুল ছিল, এটা প্রমাণ করার সবচেয়ে "চরম উপায়" ছিল জং-বেকে হত্যা করা।

ইংরেজি ভাষার সংস্করণে তার মুখোশ পরা অবস্থায় কণ্ঠ দিয়েছেন দক্ষিণ কোরীয়-মার্কিন অভিনেতা টম চোই।

## প্রতিক্রিয়া
### প্রথম মৌসুম
স্কুইড গেমের প্রথম মৌসুমে ফ্রন্ট ম্যান চরিত্রটি রহস্যময়তা ও প্রশংসার সাথে দর্শকদের মনে জায়গা করে নেয়। এই চরিত্র যে আসলে গোয়েন্দা হোয়াং জুন-হোর হারিয়ে যাওয়া ভাই, এই চমকপ্রদ প্রকাশ মুহূর্তটি আবেগপূর্ণ এক মোড় তৈরি করে, যেখানে লি বিয়ং-হানের অভিনয় নির্মমতা ও পারিবারিক দ্বন্দ্বের সূক্ষ্মতা একসাথে ফুটিয়ে তোলে। *[[গিজমোডো|গিজমোডোর]]* সমালোচকেরা ফ্রন্ট ম্যানের চরিত্রের “সতর্কভাবে নিয়ন্ত্রিত দ্বিমুখী আচরণ”-এর প্রশংসা করেন, উল্লেখ করে যে লি কীভাবে অসাধারণ দক্ষতায় একজন মানুষকে উপস্থাপন করেন; যে কখনো ঠান্ডা মাথার শাসক, আবার কখনো পীড়িত এক ভাই হিসেবে দ্বিধার মধ্যে দুলতে থাকে।

তবে কিছু সমালোচক এই প্রধান খলনায়ক চরিত্রের গতিপথকে তেমন আকর্ষণীয় বলে মনে করেননি। *দ্য পাথ ব্লগ* ফ্রন্ট ম্যান ও ভিআইপিদের পারস্পরিক গতিশীলতাকে কিছুটা পুরনো ঢঙের বলে মন্তব্য করে এবং “ধনকুবের খলনায়ক”-এর উপস্থাপনাকে "কল্পনাহীন" হিসেবে চিহ্নিত করলেও, লি বিয়ং-হানের কেন্দ্রীয় অভিনয়ের গুরুত্বকে স্বীকার করেছে। তবুও, ইন-হো চরিত্রটির উপস্থিতি গোটা ধারাবাহিকে এক আবেগঘন ভারসাম্য এনে দেয়, মৃত্যু খেলাগুলোর পেছনের দর্শনচিন্তা এবং মানবিক যন্ত্রণাকে সামনে নিয়ে আসে, যা দর্শকদের হৃদয়ে গভীর প্রভাব ফেলে।

### দ্বিতীয় মৌসুম
*[[কলাইডার (ওয়েবসাইট)|কলাইডারের]]* সাংবাদিক থেরেস ল্যাকসন দ্বিতীয় মৌসুমে লি বিয়ং-হানের অভিনয়কে এক “বিশ্বাসঘাতক” চরিত্র হিসেবে উল্লেখ করেন, যার উদ্দেশ্য ও নৈতিকতা খলনায়ক ও করুণ প্রতিবাদী নায়কের মধ্যবর্তী এক অস্পষ্ট সীমারেখা তৈরি করে দেয়। *গিজমোডোর* লেখক জার্মেইন লুসিয়ে এবং শেরিল এডি-ও তার অভিনয়ের ভূয়সী প্রশংসা করেন, এটিকে বিশেষ করে চরিত্রটির দ্বৈততা এবং জি-হুনের খেলায় অনুপ্রবেশের সময়কার আবেগঘন দ্বন্দ্বের কারণে “রসাল” বলে অভিহিত করেন। ইন-হো চরিত্রের অভ্যন্তরীণ টানাপোড়েন, খেলার দুর্নীতিগ্রস্ত কাঠামোর প্রতি আনুগত্য বজায় রাখা এবং তার মধ্যে লুকিয়ে থাকা মানবিক সহানুভূতির মধ্যে ভারসাম্য রক্ষা, বিশেষভাবে নজর কেড়েছে।

তবে সমালোচকদের প্রশংসার পাশাপাশি কিছু দর্শক তার গল্পরেখাকে বিভ্রান্তিকর বা অসম্পূর্ণ মনে করেছেন। দ্বিতীয় মৌসুমে তার উপস্থিতি মিশ্র প্রতিক্রিয়া সৃষ্টি করে, যেখানে *এমএক্সডাব্লিউএন টেলিভিশন* উল্লেখ করে যে, ভক্তদের মধ্যে তার উদ্দেশ্য নিয়ে নানা জল্পনা দেখা যায় এবং রহস্য উদঘাটন-ভিত্তিক কাঠামো অনেকের কাছেই “জটিল” বলে মনে হয়েছে। তবুও খেলায় অনুপ্রবেশ করার জন্য তাকে পাঠানোর কাহিনি-চয়ন শক্তি, আনুগত্য এবং পরিচয়ের যে মূল প্রতিপাদ্যগুলো ধারাবাহিকে চালিয়ে যাওয়া হয় এবং তার ধারাবাহিকতা বজায় রাখে।

### তৃতীয় মৌসুম
তৃতীয় মৌসুমে ফ্রন্ট ম্যান চরিত্রের ধারা নতুনভাবে আগ্রহের জন্ম দেয়, কারণ সমালোচকরা তার সহানুভূতি ও পরিত্রাণের দিকে ধাবমান পরিবর্তনকে তুলে ধরেন। *সোপসেন্ট্রাল* তার বিকশিত জটিলতাকে চিহ্নিত করে বলে যে, একটি নবজাতক শিশুকে উদ্ধার করার মতো করুণাময় আচরণ তার অপরাধবোধে ভোগা আত্মার প্রতিচ্ছবি এবং ইঙ্গিত দেয় তিনি হয়তো অন্ধকার থেকে বেরিয়ে আসার দ্বারপ্রান্তে আছেন। *স্ল্যাশফিল্ম* আরও বলে যে, অতীতের কিছু কাহিনীর মাধ্যমে প্রকাশিত তার অতীতকে গুরুত্ব দিয়ে তুলে ধরা হয়েছে, যা তার অপরাজেয়তার মুখোশ খুলে দেয় এবং দেখায় তিনি শোক ও অনুশোচনায় জর্জরিত এক নৈতিকভাবে দ্বিধাগ্রস্ত শাসক। লি বিয়ং-হান নিজেই উল্লেখ করেন যে, ফ্রন্ট ম্যান ও সং গি-হুনের মধ্যকার সম্পর্ক নতুন এক মাত্রা পেয়েছে এবং তিনি ইঙ্গিত দেন যে এই গভীর আবেগগত পরিবর্তনসমূহ চরিত্রটির একটি নতুন নৈতিক দৃষ্টিভঙ্গির ইঙ্গিত হতে পারে।

## তথ্যসূত্র

বিষয়শ্রেণী:স্কুইড গেমের চরিত্র
বিষয়শ্রেণী:কাল্পনিক অপরাধী